Chester
        
         (by i Storbritannia)
Store norske leksikon,Geografi,Verdens geografi,Europa,Storbritannia og Nord-Irlands geografi
Chester en by i Storbritannia, England, i grevskapet Cheshire, ved elven Dee, 13 kilometer fra munningen. Byen har 86 011 innbyggere i følge folketellingen i 2011 og er hovedstad og adminsitrasjonssenter i grevskapet Cheshire.
De viktigste næringsveiene er tjenesteytende næringer som turisme, detaljhandel, finansielle tjenester og offentlig forvaltning. Like vest for Chester, over grensen til Wales, ligger Broughton med en flyfabrikk tilhørende Airbus. Her arbeider over 6000 personer.Chester er en av de få engelske byer som har bevart bymurene, som til dels stammer fra romertiden. Bymurene regnes for å være en av Storbritannias best bevarte. Et særtrekk er også arkadegangene, rows, langs gatene. Andre severdigheter er de mange bindingsverkshus fra 1500–1600-tallet, en katedral som delvis er fra normannisk tid, den tidligere katedralen, St. John's-kirken, fra tidlig normannisk tid, og Caesar's Tower. Byen har flere museer, blant annet Grosvenor Museum med mange romerske gjenstander, militærmuseum og leketøy- og dukkemuseum.Det romerske anlegget Deva skriver seg fra år 48 evt, og byen Devana Castra (fra omkring 80 evt ble en viktig militærby. Chester ble inntatt av danene i 894 og av normannerne i 1070 som den siste engelske byen. Under den engelske borgerkrigen (1642–1651) stod Chester på kongens side og ble erobret av parlamentstroppene i 1646 etter en lang beleiring. Frem til 1700-tallet var Chester en viktig handelsby; senere ble Dees munning mudret igjen, og trafikken begynte å gå over til Liverpool.